ધાધલ અમરોભાઇ એકાદ પળ તો નેતરની સોટી થઇ ગયો, પણ જસદણના ધણી એવા આલા ખાચર સાથે મામા-ભાણેજનો સંબંધ હતો… મામો અચ્છો અચ્છો વાનાં કરતા હતા. ભાણેજ જમાઇને ફૂલની જેમ સાચવતા હતા… એવા અમીટ રાજવીની રખાવટ ઉપર કાંઇ પાણી ફેરવાય? પોતાનાં અરમાનો અને એષણાઓનાં કાચલાં ભેગાં કરીને અમરા ધાધલે એક પોટલીમાં બાંધીને અંતરના એક ખૂણામાં પોટલી મૂકી દીધી. પોતે ઊભા થઇને પાણિયારે ગયા અને એટલી વારમાં તો ઓરડામાં ખુલ્લાં બારણાં પણ અધખૂબડાં વસાઇ ગયાં હતાં!